Die Christelike Gemeente in Brasilië (Portugees: Congregação Cristã no Brasil) is 'n evangeliese denominasie wat deur die Italiaans-Amerikaanse sendeling Luigi Francescon in Brasilië gestig is. Toe Francescon in 1910 die eerste keer na Brasilië gaan, het hy van Chicago na São Paulo en van daar na Santo Antonio da Plantina, Paraná, gereis. Sy elf sendelingreise was baie suksesvol onder mede- Italiaanse immigrante en die bewoners van Brasilië. Dit was blykbaar die eerste georganiseerde Pinksterdenominasie in Brasilië. Saam met die Brasiliaanse "Assemblies of God", wat in 1911 in Pará deur die Sweedse Amerikaners Daniel Berg en Gunnar Vingren gestig is, is die Christelike Gemeente in Brasilië deel van die begin van die Brasiliaanse Pinksterbeweging, een van die dinamiesste en vinnigs groeiende evangeliebewegings wêreldwyd. Die oortuigings van die Christelike Gemeente word uiteengesit in hul 12 geloofsartikels. Hulle glo in die Drie-eenheid, die Bybel en verlossing deur die geloof in Jesus Christus. Hulle aanvaar die doop van die Heilige Gees en Goddelike genesing en wonderwerke. Die kerk het twee sakramente – doop deur onderdompeling en Nagmaal.